**Sektor za investicije**

V Sektorju za investicije načrtujemo, pripravljamo, vodimo in izvajamo investicije v poslovne prostore upravnih enot in organov državne uprave.

Dela obsegajo pripravo oz. pridobitev projektne, investicijske in druge tehnične dokumentacije, izbor izvajalcev v celotnem procesu posamezne investicije in realizacijo gradbeno obrtniških in inštalacijskih del ter nakup opreme v novih prostorih. V sodelovanju s Sektorjem za upravljanje iščemo ustrezne nepremičnine za najem, nakup ali možnosti novogradenj. Aktivnosti usmerjamo v prehod uporabnikov iz najetih v prostore, ki so v lasti Republike Slovenije, ob sočasni skrbi za ohranitev ustreznega stanja fonda poslovnih prostorov, ki jih uporablja državna uprava. Vstopamo v izvajanje investicij na podlagi sofinanciranj – običajno z organi lokalne samouprave.

Zaradi specifike poslovnih prostorov, s katerimi razpolagamo, veliko pozornosti posvečamo tudi varstvu kulturne dediščine. Posledično se vrsta aktivnosti prilagaja prav tem posebnostim oziroma sam pristop k energetski sanaciji objektov, saj je s to okoliščino bistveno zmanjšan nabor mogočih ukrepov za dosego večje energetske učinkovitosti.

Za zagotavljanje enovitega standarda poslovnih prostorov smo pripravili Merila za ureditev poslovnih prostorov za potrebe vladnih proračunskih uporabnikov, ki opredeljujejo tako obseg kot tudi opremljenost poslovnih prostorov.

Z vzpostavitvijo aplikacije za zbiranje investicijskih potreb, podanih s strani uporabnikov prostorov ali skrbnikov stavb, smo posodobili izvajanje investicij in s tem zagotovili višji nivo investicijske učinkovitosti državne uprave.